Къуажэдэсхэм лей ятехьакъым (Террорым пэщIэтынымкIэ лъэпкъ комитетым и хъыбарегъащIэ центрым къет)
Кавказ Ищхъэрэм и щIыналъэм террорым хуэунэтIа щIэпхъаджагъэхэр щызылэжь гупым хэтхэр убыдыным теухуа Iуэхугъуэхэр Iуащхьэмахуэ куейм хыхьэ Былым къуажэм дыгъэгъазэм и 15 — 16-хэм щрагъэкIуэкIащ.
ФСБ-мрэ МВД-мрэ я IэнатIэ хэхахэм къаухъуреихьащ IэщэкIэ зэщIэузэда цIыхухэр зыщIэс унэр.
Гъунэгъу унэхэм щыпсэухэр щIагъэIэпхъукIри, зэпсэлъэныгъэм щIадзащ икIи абы ипкъ иткIэ сабий зыщIыгъу цIыхубзыр щIэпхъаджащIэхэм унэм къыщIагъэкIащ. Езы бзаджащIэхэм зыкъатын ямыдэу, ФСБ-мрэ МВД-мрэ я лэжьакIуэхэм IэщэкIэ къахэуащ, гранатэхэр къраутIыпщащ.
А зэхэуэм щIэпхъаджащIэ гупым щыщу плIы, абы бзаджащIэхэм я пашэ, 1973 гъэм къалъхуа Хьэндэхъу Арсен яхэту, щаукIащ.
Абыхэм ялэжьа щIэпхъаджагъэхэм ахэр зэрыгущIэгъуншэр къагъэлъагъуэ. Урысей ФСБ-м и Управленэу КъБР-м щыIэм къызэритымкIэ, гупым диверсие-террор Iуэхугъуэ 20-м щIигъу, цIыху укIынри хыхьэу, ялэжьащ. 2010 гъэм Джилы-Су аузым туриститI, Тэрч-Малкэ къэзакъ зэгухьэныгъэм и атаманыр, Урысей ФСБ-м и управленэу Краснодар крайм щыIэм и лэжьакIуэхэр, 2011 гъэм РАН-м и Нейтринэ обсерваторием и лэжьакIуэ зэщхьэгъусэхэр яукIащ, апхуэдэуи Iуащхьэмахуэ лъапэ связым и IэнатIэхэр, кIапсэ гъуэгур къыщагъэуащ.
ЩыIэ хъыбарымкIэ, бзаджащIэ диверсие-террор щIэпхъаджагъэхэр ялэжьыну, хабзэхъумэ IэнатIэхэм я лэжьакIуэхэм ятеуэну я мурадт.
ЗэпэщIэувэныгъэр къыщыхъуа щIыпIэм Iэщэрэ Iэщэ Iэмэпсымэу куэд къыщагъуэтащ, унэм и щIыунэм къагъауэ IэрыщI Iэмэпсымэхэр щагъэхьэзыр «лабораторэ» къыщахутащ. ФСБ-м и сапер-взрывотехникхэм къагъауэ IэрыщI IэмэпсымитI зэпкърахащ, СВУ-м и пкъыгъуэ куэд къыщIахащ.
КТО-р щекIуэкIым гуп хэхам и зауэлIым уIэгъэ мащIэ игъуэтащ, цIыху мамырхэм лей зытехьа яхэткъым.
Дыгъэгъазэм и 15-м сыхьэти 8-рэ дакъикъэ 30-м ягъэува, террорым зэрыпэщIэт Iуэхугъуэ пыухыкIахэр дыгъэгъазэм и 16-м сыхьэт 12-м Iуахыжащ.
